**ΕΝΗΜΕΡΩΤΙΚΟ ΣΗΜΕΙΩΜΑ ΠΡΟΓΡΑΜΜΑΤΟΣ**

**ΕΡΤ2 - Ενημερωτικό σημείωμα προγράμματος**

**Σας ενημερώνουμε ότι την Πέμπτη 24/2/2022 (Τσικνοπέμπτη), στις 18:00-20:00, θα μεταδοθεί από την ΕΡΤ2 η εκπομπή «ΚΑΛΛΙΤΕΧΝΙΚΟ ΚΑΦΕΝΕΙΟ» (Ε): «Αποκριάτικο επεισόδιο» (ΕΡΤ ΑΡΧΕΙΟ) Κ8 W**

Στο συγκεκριμένο επεισόδιο, που προβλήθηκε για πρώτη φορά στις 15/03/1986, οι οικοδεσπότες του «Καφενείου», **Μίμης Πλέσσας, Βασίλης Τσιβιλίκας** και **Κώστας Φέρρης,** υποδέχονται εκλεκτή παρέα καλλιτεχνών σ’ ένα ξεχωριστό αποκριάτικο πρόγραμμα.

**Ανάμεσά τους οι:** Δήμητρα Γαλάνη, «Χάνομαι γιατί ρεμβάζω», Τζίμης Μακούλης, Τάνια Τσανακλίδου, Δημήτρης Ψαριανός, Θέμης Ανδρεάδης, Γιάννης Μηλιώκας, Πάνος Χατζηκουτσέλης, Γιάννης Ζουγανέλης, Σάκης Μπουλάς, Γιάννης Κούτρας, Γιάννης Γιοκαρίνης, Φώτης Μεταξόπουλος και η «Ονειρική Κομπανία» με τον Γιώργο Βεντουζά.

Κατά τη διάρκεια της εκπομπής ερμηνεύουν αγαπημένα τραγούδια.

**Παρουσίαση:** Μίμης Πλέσσας, Βασίλης Τσιβιλίκας, Κώστας Φέρρης

**Επίσης, σας ενημερώνουμε ότι η ξένη σειρά στη ζώνη των 17:00, στην ΕΡΤ2 έχει ως εξής:**

**Δευτέρα 28/2/2022, ώρα 17:00: «Η ΓΗ ΤΗΣ ΕΥΤΥΧΙΑΣ» (STATE OF HAPPINESS) (Ε) Κ8 GR live streaming & διαθέσιμο στο ERTFLIX**

**Δραματική σειρά, συμπαραγωγής Νορβηγίας - Βελγίου 2018.**

**Σκηνοθεσία:** Παλ Τζάκμαν, Πέτερ Νες.

**Πρωταγωνιστούν:** Άνε Ρεγκίνε Έλινγκσατερ, Άμουντ Χάρμποε, Μπαρτ Έντουαρντς, Μαλίν Βαντέλ.

**Γενική υπόθεση:** Το καλοκαίρι του 1969, στην παραλιακή πόλη Σταβάνγκερ, οι γεωτρήσεις πετρελαίου βρίσκονται σε αδιέξοδο.

Η εταιρεία Φίλιπς δίνει εντολή για τη διεξαγωγή μιας τελευταίας προσπάθειας, που θα αποδειχθεί καθοριστικής σημασίας, καθώς θα οδηγήσει στον εντοπισμό του μεγαλύτερου υποθαλάσσιου κοιτάσματος πετρελαίου στην Ιστορία.

Οι αλλαγές θα είναι ριζικές.

Μια ιστορία για τη δυτική ευημερία και την αναζήτηση του πλούτου, για ένα κράτος που μεταμορφώνεται και τέσσερις νέους σε μια δίνη ευκαιριών.

Πώς θα καταφέρουν να αντεπεξέλθουν στον κόσμο που αλλάζει ραγδαία στη δεκαετία του '70;

**Eπεισόδιο 1ο:** **«Κυνήγι θησαυρού» (Treasure Ηunt)**

Πετρελαιοβιομηχανίες απ’ όλο τον κόσμο, ετοιμάζονται να αποχωρήσουν από το Σταβάνγκερ έπειτα από ατυχείς προσπάθειες ετών, γεγονός που επηρεάζει ολόκληρη την πόλη.

Ειδικά ανθρώπους σαν τον Κρίστιαν που εργάζεται ως δύτης, αλλά και την Τόριλ, της οποίας ο Αμερικανός σύντροφος δουλεύει για τη Shell.

**Eπεισόδιο 2ο:** **«Απαγόρευση καπνίσματος» (Smoking Βan)**

Η Φίλιπς απαγορεύει το κάπνισμα πάνω στην πετρελαιοπηγή «Βίκινγκ του Ωκεανού» και ο δήμαρχος του Σταβάνγκερ υποψιάζεται ότι οι Αμερικάνοι βρήκαν πετρέλαιο.

Η Τόριλ παίρνει μια αναπόφευκτη απόφαση.

**Τρίτη 1/3/2022, ώρα 17:00: «Η ΓΗ ΤΗΣ ΕΥΤΥΧΙΑΣ» (STATE OF HAPPINESS) (Ε) Κ8 GR live streaming & διαθέσιμο στο ERTFLIX**

**Eπεισόδιο 3ο:** **«Το Θερινό Σπίτι» (The Summer House)**

Το εργοστάσιο των Νάιμαν αντιμετωπίζει οικονομικές δυσκολίες και ο Φρέντρικ πρέπει να βρει έναν τρόπο να το σώσει.   
Η Άννα βρίσκει μια ευκαιρία να βοηθήσει τον πεθερό της και αρχίζει να συνωμοτεί πίσω από την πλάτη του Φρέντρικ.

**Eπεισόδιο 4ο:** **«69 μέτρα κάτω» (69 Meters Down)**

Η Ίνγκριντ ετοιμάζει ένα πάρτι για τα πεντηκοστά γενέθλια του Φρέντρικ και παραβιάζει τους κοινωνικούς κώδικες για να βοηθήσει έναν φίλο που έχει ανάγκη.   
Ο Κρίστιαν και οι άλλοι δύτες ρισκάρουν καθημερινά τις ζωές τους.

**Τετάρτη 2/3/2022, ώρα 17:00: «Η ΓΗ ΤΗΣ ΕΥΤΥΧΙΑΣ» (STATE OF HAPPINESS) (Ε) Κ8 GR live streaming & διαθέσιμο στο ERTFLIX**

**Eπεισόδιο 5ο:** **«Κοιλάδα Ντίρνταλ» (Dirdal Valley)**

Η Φίλιπς ψάχνει μια παραλιακή τοποθεσία για την κατασκευή μιας γιγαντιαίας δεξαμενής πετρελαίου.

Η κοιλάδα Ντίρνταλ, στην οποία βρίσκεται η οικογενειακή φάρμα της Άνα, είναι μία από τις υποψήφιες περιοχές για την κατασκευή αυτή.

**Eπεισόδιο 6ο:** **«Ελπίδα και απάτη» (Hope and Fraud)**

Ο Κρίστιαν και ο Μάρτιν προσπαθούν να ξεκινήσουν τη δική τους καταδυτική εταιρεία και χρειάζονται κεφάλαιο εκκίνησης.

Η Ίνγκριντ και ο Φρέντρικ θα προσπαθήσουν να βοηθήσουν τον γιο τους.

Ένας παλιός φίλος της Τόριλ επιστρέφει.

**Πέμπτη 3/3/2022, ώρα 17:00: «Η ΓΗ ΤΗΣ ΕΥΤΥΧΙΑΣ» (STATE OF HAPPINESS) (Ε) Κ8 GR live streaming & διαθέσιμο στο ERTFLIX**

**Eπεισόδιο 7ο:** **«Πάρτι στο ξενοδοχείο Έσο Μότορ» (Party at the Esso Motor Hotel)**

Ο δήμαρχος επιστρατεύει ανορθόδοξες μεθόδους για να μετατρέψει το Σταβάνγκερ σε πρωτεύουσα του πετρελαίου για τη Νορβηγία.

Η Άννα μετανιώνει για όσα έκανε στο πάρτι και η Τόριλ προσεγγίζει τον Μπενγκτ Χάμρε.

**Eπεισόδιο 8ο (τελευταίο):** **«Η πρωτεύουσα του πετρελαίου» (The Oil Capital)**  
Η ώρα που θα ψηφίσει το κοινοβούλιο ποια πόλη θα είναι η πρωτεύουσα του πετρελαίου στη Νορβηγία έχει φτάσει.   
Όλη η πόλη ανυπομονεί για το αποτέλεσμα.   
Η Άννα παίρνει μια απόφαση, οι συνέπειες της οποίας επηρεάζουν όλους όσοι βρίσκονται γύρω της.

**Παρασκευή 4/3/2022, ώρα 17:00: «ΤΖΕΪΝ ΕΪΡ» (JANE EYRE) (E) Κ8 GR live streaming & διαθέσιμο στο ERTFLIX**

**Δραματική μίνι σειράς εποχής 4 επεισοδίων, παραγωγής BBC 2006.**

**Σκηνοθεσία:** Σουζάνα Γουάιτ.

**Πρωταγωνιστούν:** Τόμπι Στίβενς, Ρουθ Γουίλσον, Φραντσέσκα Άνις, Λορέιν Όσμπορν, Παμ Φέρις, Τάρα Φιτζέραλντ, Άινταν ΜακΆρντλ, Τιμ Γκούντμαν, Άρθουρ Κοξ, Ντάνιελ Πίρι, Κριστίνα Κόουλ.

Έχουν περάσει 150 χρόνια από την εποχή που η **Σαρλότ Μπροντέ** έγραψε τη νουβέλα που λάτρεψε το κοινό.

Στην τηλεοπτική της προσαρμογή, που έγινε το 2006 από τη **Σάντι Ουέλς,** δημιουργήθηκε μια μίνι σειρά τεσσάρων ωριαίων επεισοδίων, παραγωγής BBC, όπου βλέπουμε, μέσα από τον χαρακτήρα της Τζέιν Έιρ, να καταδεικνύεται πώς η αξιοπρέπεια, η δύναμη του χαρακτήρα και η πίστη σε κάποιο ιδανικό μπορούν να υπερπηδήσουν τα εμπόδια και να υπερνικήσουν τις δυσκολίες.

Η μίνι σειρά κέρδισε τρία Bραβεία Emmy και προτάθηκε για άλλα έξι, κέρδισε μία Χρυσή Σφαίρα και ήταν υποψήφια για το Bραβείο της Καλύτερης Ηθοποιού, κέρδισε ένα Bραβείο BAFTA, ενώ ήταν υποψήφια για άλλα τρία, μεταξύ των οποίων και αυτό της Καλύτερης Ηθοποιού και τέλος προτάθηκε για τρία βραβεία US Satellite, για το βραβείο Καλύτερης Μίνι Σειράς, Καλύτερου και Καλύτερης Ηθοποιού.

Η εφημερίδα «Guardian» έγραψε για τη μίνι σειρά: «... είναι υπέροχη, παρόλο που η ουσία δεν θυσιάστηκε για το στυλ... Διακρίνουμε δύο εξαιρετικές ερμηνείες, του Τόμπι Στίβενς στο ρόλο του φλογερού και εκκολαπτόμενου Ρότσεστερ και της Ρουθ Γουίλσον στο ρόλο μιας αδέξιας, αμήχανης, αλλά αθόρυβα αποφασιστικής Τζέιν Έιρ».

**Γενική υπόθεση:** Η Τζέιν Έιρ μένει ορφανή και αναγκάζεται να εγκατασταθεί στο σπίτι του αδελφού της μητέρας της. Όταν εκείνος πεθαίνει, μένει στα χέρια μιας γυναίκας σκληρής που έχει να φροντίσει τα δικά της παιδιά, τα οποία δεν φέρονται καθόλου καλά στο κορίτσι. Σε ηλικία δέκα ετών, πηγαίνει αναγκαστικά σε ορφανοτροφείο. Και εκεί οι καταστάσεις που αντιμετωπίζει είναι πολύ δύσκολες. Μεγαλώνει και γίνεται δασκάλα. Πηγαίνει να εργαστεί σε έναν πύργο, όπου αναλαμβάνει την ανατροφή ενός κοριτσιού. Ετοιμάζεται να παντρευτεί τον ιδιοκτήτη του πύργου, όταν ένα τρομερό μυστικό ακυρώνει το γάμο. Φεύγει κρυφά σε άσχημη ψυχολογική και σωματική κατάσταση, βρίσκει καταφύγιο σε ένα άλλο σπίτι και αφήνει πίσω της το παρελθόν.

**Επεισόδιο 1ο.** Η ορφανή Τζέιν Έιρ μένει στο σπίτι του αδελφού της μητέρας της. Από την πρώτη στιγμή αισθάνεται ότι δεν ανήκει εκεί και τα ξαδέλφια της κάνουν ό,τι μπορούν για να μην έχει την παραμικρή αμφιβολία. Σε ηλικία δέκα ετών αναγκάζεται να πάει σε ορφανοτροφείο. Και εκεί οι συνθήκες είναι άθλιες. Η Τζέιν Έιρ καταφέρνει να επιβιώσει. Οκτώ χρόνια μετά, προσλαμβάνεται ως παιδαγωγός σε έναν πύργο. Το περιβάλλον είναι ψυχρό, αλλά το ζεστό καλωσόρισμα της οικονόμου τη βοηθά να ξεκινήσει τα μαθήματα με τη ζωηρή και πεισματάρα μαθήτριά της. Η Τζέιν Έιρ είναι ακούραστη και συνεχίζει να ονειρεύεται ότι θα καταφέρει να ξεφύγει και να ταξιδέψει. Συναντά τον ιδιοκτήτη του πύργου και εργοδότη της, τον κύριο Ρότσεστερ, και τον γοητεύει με το πνεύμα της. Μέσα από τις ατέλειωτες συζητήσεις που κάνουν μαθαίνει την ιστορία της μαθήτριάς της. Αρχίζει να γοητεύεται από τον εργοδότη της, τον Ρότσεστερ, και να αισθάνεται τον πύργο σπίτι της. Κάποια νύχτα ακούει φωνές από τον διάδρομο και βήματα. Ακολουθώντας τον ήχο φτάνει στο δωμάτιο του Ρότσεστερ, βλέπει το κρεβάτι τυλιγμένο στις φλόγες και τον ίδιο να αντιμετωπίζει θανάσιμο κίνδυνο.

**Επεισόδιο 2ο.** Η Τζέιν Έιρ καταφέρνει να σώσει τη ζωή του Ρότσεστερ και τον βοηθά να σβήσουν τη φωτιά. Καθώς περιμένει στο δωμάτιό του κοιτάζει από το παράθυρο και βλέπει ότι κατευθύνεται προς τον Βόρειο Πύργο. Όταν εκείνος επιστρέφει του λέει ότι ξύπνησε όταν άκουσε παράξενες φωνές κι ένα απόκοσμο γέλιο. Υποπτεύεται ότι ήταν η Γκρέις Πουλ. Εκείνος δεν το αρνείται. Το επόμενο πρωί ο Ρότσεστερ φεύγει και η Τζέιν Έιρ απογοητεύεται. Ο Ρότσεστερ επιστρέφει και διοργανώνει μια δεξίωση. Μεταξύ των καλεσμένων είναι και η λαίδη Ίνγκραμ μαζί με την κόρη της Μπλανς, η οποία κατά γενική ομολογία ταιριάζει απόλυτα με τον Ρότσεστερ. Κι ενώ συμβαίνουν όλα αυτά, ένας επισκέπτης από μακριά έρχεται να ταράξει τα νερά. Τη νύχτα όλος ο πύργος ξυπνά από ουρλιαχτά. Ο Ρότσεστερ καταφέρνει να ηρεμήσει τα πνεύματα, αλλά η Τζέιν αντιλαμβάνεται ότι κάτι πολύ κακό συμβαίνει, όταν βλέπει το αίμα να τρέχει από το τραυματισμένο του χέρι. Ο Ρότσεστερ ζητεί τη βοήθεια της Τζέιν και πηγαίνουν μαζί στον Βόρειο Πύργο, όπου ο περίεργος επισκέπτης έχει δεχθεί σφοδρή επίθεση που μοιάζει να έχει γίνει από άγριο ζώο. Η Τζέιν μένει μαζί του μέχρι να φέρει γιατρό ο Ρότσεστερ και ακούει φοβερό θόρυβο από την άλλη πλευρά της πόρτας. Την επομένη, ο επισκέπτης φεύγει μαζί με τον γιατρό και ο Ρότσεστερ προσπαθεί να καλύψει την κατάσταση. Άσχημα νέα φτάνουν για την Τζέιν. Η θεία της είναι ετοιμοθάνατη και τη ζητεί. Η Τζέιν πρέπει να φύγει, παρά τα όσα λέει ο Ρότσεστερ ότι την έχει ανάγκη για να τον βοηθήσει τώρα που κινδυνεύει. Καθώς απομακρύνεται από τον πύργο, η Τζέιν βλέπει τον Ρότσεστερ και την Μπλανς να κάνουν βόλτα με τα άλογα και αναρωτιέται τι μπορεί να συμβεί κατά την απουσία της.